मधुर रूप दिखाने से पहले भगवान् कुछ अवधारणाओं को स्‍पष्‍ट करते हैं। वे अर्जुन को निमित्‍त भर बनने को कहते हैं। इसी संदर्भ में शास्‍त्री जी ने निमित्‍त की धारणा और प्रक्रिया को स्‍पष्‍ट किया है। वस्‍तुत: चर्चा किए बिना ही भगवान् ने यहां ऋत् के नियम की प्रक्रिया को स्‍पष्‍ट कर दिया है। कर्म सिद्धांत भी उसका एक अंग है। आतताई अपने पाप से मारा जाता है। हमारा जन्‍म, मृत्‍यु और जीवन की परिस्थितियां और घटनाएं हमारे अपने कर्मों के परिणाम-स्‍वरूप निर्धारित होती हैं। यहां भी सामने खड़े योद्धा महाकाल द्वारा नष्‍ट किए जा चुके हैं। अब स्‍थूल रूप से उस कार्य को संपादित करने का निमित्‍त कोई भी बन जाए। भगवान् ने कहा, ''मैं महाकाल हूं और इस समय इस लोक के विनाश की ओर अग्रसर हूं।'' तो वह विनाश तो होना ही है, अर्जुन युद्ध करे या न करे। ''तुम युद्ध करो न करो, दोनों सेनाओं के वीर काल-कवलित हो चुके हैं। मैं उनका वध कर चुका हूं। तुम निमित्‍त मात्र बनो और यश पाओ।''